*PROJEKTS*

LATVIJAS REPUBLIKAS MINISTRU KABINETS

2011.gada \_\_.\_\_\_\_\_\_\_\_\_ Noteikumi Nr.\_\_\_\_\_\_\_

Rīgā prot. Nr.\_\_ \_\_.§)

**Noteikumi par metodiku, kādā Nacionālais kino centrs aprēķina maksu par filmu izmantošanu, kuru autortiesības vai blakustiesības pieder vai piekrīt valstij**

*Izdoti saskaņā ar Filmu likuma*

*5.panta otro daļu*

1. Noteikumi nosaka metodiku, kādā Nacionālais kino centrs (turpmāk –Centrs) aprēķina maksu par filmu izmantošanu, kuru autortiesības vai blakustiesības pieder vai piekrīt valstij (turpmāk- filmas).

2. Noteikumos lietoti šādi termini:

2.1. filmas izmantošana- jebkāda izmantošana, kurai filmas izmantotājam saskaņā ar Autortiesību likumu nepieciešams saņemt autortiesību vai blakustiesību subjekta piekrišanu;

2.2. filmas izmantotājs- privātpersona vai atvasināta publiska persona, kura iesniegusi Nacionālajā kino centrā pieteikumu filmas izmantošanai.

3. Maksa par filmu izmantošanu tiek noteikta par šādiem filmas izmantošanas veidiem:

3.1. publisks izpildījums (demonstrēšana) kinoteātros, festivālos u.c. līdzīgās vietās;

3.2. raidīšana elektroniskajos plašsaziņas līdzekļos;

3.3. filmu reproducēšana (pavairošana) tirdzniecībai vai nekomerciālai izplatīšanai;

3.4. filmu publiskošana internetā, padarot tās pieejamas tiešsaistē;

3.5. filmu publiskošana, iekļaujot filmas fragmentu jaunā darbā.

4. Maksa par filmas izmantošanas licences izsniegšanu ietver visas Centra izmaksas, kas saistītas ar valstij piederošo vai piekritīgo filmu autortiesību un blakustiesību administrēšanu un to aprēķina, izmantojot šādu formulu:

 M= ((Tizm + Nizm)/ Vsk) x k (ja piemērojams), kur

 M – viena sniegtā maksas pakalpojuma veida vienas vienības izcenojums;

 Tizm- tiešās izmaksas jeb izmaksas, kas ir tieši attiecināmas uz maksas pakalpojuma sniegšanu un kuras tiek aprēķinātas saskaņā ar šo noteikumu 5.punktu;

 Nizm- netiešās izmaksas jeb izmaksas, kas ir netieši saistītas ar filmu izmantošanas licenču sniegšanu un kuras tiek aprēķinātas saskaņā ar šo noteikumu 6.punktu.

 Vsk – plānotais maksas pakalpojuma vienību skaits noteiktā laikposmā.

 K – šo noteikumu 8.punktā noteiktais koeficients, ja piemērojams.

5. Tiešajās izmaksās Centrs iekļauj:

5.1. filmu materiālu iegādes un restaurācijas izmaksas, aprēķinot pēdējo trīs gadu laikā vidēji gadā izlietotos finanšu līdzekļus filmu materiālu iegādei un restaurācijai un izdalot ar iegādāto un restaurēto filmu skaitu (šīs izmaksas neiekļauj aprēķinot maksu par filmu publisku izpildījumu (demonstrēšanu) kinoteātros, festivālos u.c. līdzīgās vietās un filmu publiskošanu, iekļaujot filmas fragmentu jaunā darbā);

5.2. tiešos izdevumus darba samaksai, ņemot vērā Centra iesaistīto darbinieku skaitu un darba laiku filmu autortiesību un blakustiesību administrēšanai un ar šo samaksu saistītās valsts sociālās apdrošināšanas obligātās iemaksas;

5.3. filmu glabāšanai un izmantošanai nepieciešamo palīgmateriālu un cita aprīkojuma izmaksas (mazvērtīgais inventārs).

6. Netiešajās izmaksās Centrs iekļauj:

6.1. Centra vadītāja atalgojumu un ar šo atalgojumu saistītās valsts sociālās apdrošināšanas obligātās iemaksas, piemērojot koeficientu 0,1;

6.2. filmu glabāšanai izmantoto telpu nomas maksa un komunālie maksājumi;

6.3. to pamatlīdzekļu nolietojuma summa gadā, kurus izmanto vai plānots izmantot valstij piederošo autortiesību vai blakustiesību administrēšanai.

7. Lai aprēķinātu maksu par filmas izmantošanu, Centrs katram filmas izmantošanas veidam izstrādā maksas pakalpojuma izcenojuma aprēķinu.

 8. Aprēķinot maksu par filmas izmantošanu Centrs nosaka diferencētu maksu, piemērojot attiecīgu koeficientu šādos gadījumos:

8.1. par filmas izmantošanu publiskam izpildījumam (demonstrēšanai) kinoteātros, festivālos u.c. līdzīgās vietās bez ieejas maksas- koeficients 0.3;

8.2. par īsmetrāžas filmas (filmas garums līdz 65 minūtēm) izmantošanu – koeficients 0.5;

8.3. par animācijas īsmetrāžas filmas (filmas garums līdz 65 minūtēm) izmantošanu- koeficients 0.2.

 9. Ja tiek izmantota filma, kurā valstij vienlaikus pieder gan autortiesības, gan blakustiesības, maksu par filmas izmantošanu nosaka vienoti par autortiesību un blakustiesību izmantošanu.

10. Noteikumi stājas spēkā 2011.gada 1.jūlijā.

Ministru prezidents V.Dombrovskis

Iesniedzējs: kultūras ministre S.Ēlerte

Vīza: valsts sekretāra p.i. U.Lielpēters

21.06.2011. 10:08

536

S.Voldiņš

67358859, Sandis.Voldins@nfc.gov.lv